Lars Besand vandt i efteråret titlen som Danmarks Stærkeste Mand i klassen -105 kg, og nu har han været en tur i USA for at prøve kræfter mod verdens stærkeste. Han har netop deltaget i VM for Strongmen i USA og endte med en 13. plads. Lars Besand har trænet dagligt mellem to og tre timer hos Crossfitt Aalborg for at blive klar til konkurrencen. Det fortalte han, da han var på besøg i NORDJYLLAND Live: - Det er gået hurtigt, for jeg har kun dyrket strongman-sporten i to år. Fra at stå til et lille stævne i Aalborg, hvor jeg mødte op med et kvarters varsel, til lige pludseligt at have deltaget to gange ved stævnet 'Danmarks stærkeste Mand' og have vundet det i min vægtklasse. Det er gået ekstremt hurtigt, fortæller Lars Besand. Ude over de mange timer på træning er Lars Besand socialpædagog på den sikrede døgninstitution Kompasset i Brønderslev, der håndterer børn og unge med alvorlige problemstillinger. I international forstand er Lars en spirrevip. Han er 1,73 metet høj og vejer 101 kilo.  Mange konkurrenter er noget højere og tungere. - Min manglende vægt og højde er en ulempe i VM-konkurrencen. Men jeg må jo bare bevise, at jeg er den danske viking, siger Lars Besand i NORDJYLLAND Live.

Referat:
Han er Danmarks Stærkeste Mand. Og nu har 40-årige Lars Besand fra Aalborg også fået en 13. plads til VM for Strongmen i USA.